
–	so zreteľom na články 4 a 36 ústavy Čínskej ľudovej republiky (ďalej len „ČĽR“),
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže v roku 2014 bol Ilham Tohti odsúdený na základe politicky motivovaných obvinení zo „separatizmu“ a dostal doživotný trest odňatia slobody; keďže sa usiloval o posilnenie dialógu medzi Ujgurmi a čínskymi Chanmi; keďže mu bola udelená Sacharovova cena za rok 2019;
B.	keďže Gulshan Abbasová si odpykáva 20-ročný trest odňatia slobody na základe falošných obvinení z činností súvisiacich s terorizmom v spojitosti s aktivitami jej sestry, obhajkyne ľudských práv prenasledovaných Ujgurov v ČĽR;
C.	keďže to odráža systémové represie uplatňované orgánmi ČĽR voči Ujgurom v Ujgurskej autonómnej oblasti Sin-ťiang; keďže Ujguri sú svojvoľne zadržiavaní v internačných táboroch a nútení vzdať sa svojej etnickej identity a náboženského presvedčenia;
D.	keďže obrana ľudských práv, demokracie a právneho štátu by mala byť stredobodom vzťahov medzi EÚ a ČĽR;
1.	dôrazne odsudzuje, že ČĽR porušuje ľudské práva Ujgurov a obyvateľov Tibetu, Hongkongu, Macau a kontinentálnej Číny;
2.	naliehavo vyzýva ČĽR, aby okamžite a bezpodmienečne prepustila Ilhama Tohtiho a Gulshan Abbasovú, ako aj osoby, ktoré sú svojvoľne zadržiavané v Číne, a osoby, ktoré EÚ spomenula počas 57. zasadnutia Rady OSN pre ľudské práva, aby im zaručila prístup k zdravotnej starostlivosti a právnikom, poskytla informácie o mieste ich pobytu a zabezpečila ich rodinám právo na návštevu; vyzýva EÚ a členské štáty, aby v tomto ohľade vyvíjali tlak pri každom kontakte na vysokej úrovni;
3.	vyzýva EÚ a členské štáty, aby prijali dodatočné sankcie voči vysokopostaveným úradníkom a subjektom zapojeným do porušovania ľudských práv v ČĽR;
4.	žiada, aby orgány ČĽR zastavili represie voči Ujgurom a útoky na nich v rámci svojej zneužívajúcej politiky vrátane intenzívneho sledovania, nútenej práce, sterilizácie, opatrení na predchádzanie pôrodom a ničenia ujgurskej identity, čo predstavuje zločiny proti ľudskosti a je spojené s vážnym rizikom genocídy; vyzýva na zatvorenie všetkých internačných táborov;
5.	dôrazne odsudzuje ČĽR za to, že nevykonala odporúčania Úradu vysokého komisára OSN pre ľudské práva (OHCHR); žiada ČĽR, aby OHCHR umožnila nezávislý prístup do Ujgurskej autonómnej oblasti Sin-ťiang, a vyzýva OHCHR, aby vydal komplexnú aktualizáciu situácie a predstavil akčný plán na vyvodenie zodpovednosti voči ČĽR;
6.	vyjadruje poľutovanie nad nedostatočným odhodlaním ČĽR viesť dialóg o ľudských právach a nad tým, že sa nedosiahli žiadne výsledky;
7.	vyzýva členské štáty a medzinárodné spoločenstvo, aby pozastavili zmluvy s ČĽR a Hongkongom o vydávaní osôb, dodržiavali zásadu zákazu vyhostenia alebo vrátenia a vykonávali správu Úradu vysokého komisára OSN pre ľudské práva;
8.	naliehavo vyzýva členské štáty, aby riešili nadnárodné represie voči čínskym disidentom a Ujgurom na svojom území a stíhali zodpovedné osoby;
9.	víta nariadenie EÚ o nútenej práci a trvá na jeho úplnom vykonávaní; vyzýva podniky pôsobiace v ČĽR, najmä v Ujgurskej autonómnej oblasti Sin-ťiang, aby si plnili povinnosti náležitej starostlivosti v oblasti ľudských zdrojov;
10.	poveruje svoju predsedníčku, aby toto uznesenie postúpila orgánom ČĽR, PK/VP, Komisii, členským štátom a Organizácii Spojených národov.

